CELEX: C2007/269/132
Language: el
Date: 2007-11-10 00:00:00
Title: Υπόθεση F-91/07: Προσφυγή της 13ης Σεπτεμβρίου 2007 — Torijano Montero κατά Συμβουλίου

10.11.2007   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 269/72
            
         Προσφυγή της 13ης Σεπτεμβρίου 2007 — Torijano Montero κατά Συμβουλίου
   (Υπόθεση F-91/07)
   (2007/C 269/132)
   Γλώσσα διαδικασίας: η γαλλική
   Διάδικοι
   
      Προσφεύγων: Javier Torijano Montero (Βρυξέλλες, Βέλγιο) (εκπρόσωποι: S. Rodrigues, R. Albelice και Ch. Bernard-Glanz, δικηγόροι)
   
      Καθού: Συμβούλιο της Ευρωπαϊκής Ένωσης
   Αιτήματα του προσφεύγοντος
   Ο προσφεύγων ζητεί από το Δικαστήριο Δημόσιας Διοίκησης:
   
               —
            
            
               να ακυρώσει την από 31 Οκτωβρίου 2006 προκήρυξη κενής θέσεως, η οποία δημοσιεύθηκε από τη Γενική Διεύθυνση του Συμβουλίου, με την αριθ. 171/06 ανακοίνωση προς το προσωπικό, για την πρόσληψη προϊσταμένου στην υπηρεσία «εξωτερική ασφάλεια» του γραφείου ασφαλείας του Συμβουλίου,
            
         
               —
            
            
               να ακυρώσει την από 31 Μαΐου 2007 απόφαση της αρμόδιας για τους διορισμούς αρχής (στο εξής: «ΑΔΑ»), με την οποία απορρίφθηκε η ένσταση του προσφεύγοντος,
            
         
               —
            
            
               να επισημάνει στην ΑΔΑ τα αποτελέσματα που συνεπάγεται η ακύρωση των προσβαλλόμενων αποφάσεων και, ιδίως, την επανεξέταση του όρου της προκήρυξης κενής θέσεως περί κατοχής συγκεκριμένου βαθμού, προκειμένου να δοθεί στον προσφεύγοντα η δυνατότητα να θέσει υποψηφιότητα,
            
         
               —
            
            
               να καταδικάσει το καθού στα δικαστικά έξοδα.
            
         Ισχυρισμοί και κύρια επιχειρήματα
   Ο προσφεύγων, υπάλληλος με βαθμό AD 6, προσβάλλει την προαναφερόμενη προκήρυξη κενής θέσεως, επειδή αυτή παρέχει μόνο σε υπαλλήλους με βαθμό τουλάχιστον AD 8 τη δυνατότητα υποβολής υποψηφιότητας για τη θέση του προϊσταμένου της υπηρεσίας «εξωτερική ασφάλεια» του γραφείου ασφαλείας του Συμβουλίου, βαθμού AD 11.
   Αφού υπέμνησε ότι ζητεί την κατάταξή του στον βαθμό AD 8 στο πλαίσιο της υποθέσεως F-76/05 (1), ο προσφεύγων επικαλείται την παραβίαση της αρχής της δικαιολογημένης εμπιστοσύνης, καθόσον η πλήρωση της εν λόγω θέσεως συνεπάγεται την εκ μέρους του απώλεια της υφιστάμενης ιδιότητας του προϊσταμένου του τομέα «εξωτερική ασφάλεια/ προστασία αποστολών», προς όφελος του υποψηφίου που θα επιλεγεί.
   Ο προσφεύγων επικαλείται επίσης την προσβολή του συμφέροντος της υπηρεσίας, καθόσον ο όρος της προκήρυξης κενής θέσεως να κατέχει συγκεκριμένο βαθμό του στερεί τη δυνατότητα να υποβάλει υποψηφιότητα, παρά το γεγονός ότι είναι το πλέον κατάλληλο πρόσωπο για την πλήρωση της εν λόγω θέσεως. Επιπλέον, η διοίκηση δεν εξήγησε πώς το συμφέρον της υπηρεσίας δικαιολογεί την παρέκκλιση από το άρθρο 31, παράγραφος 2, του Κανονισμού Υπηρεσιακής Καταστάσεως των υπαλλήλων των Ευρωπαϊκών Κοινοτήτων, σύμφωνα με το οποίο οι υπάλληλοι διορίζονται στους βαθμούς AD 5 έως AD 8.
   Τέλος, ο προσφεύγων υποστηρίζει ότι η διοίκηση παραβίασε την αρχή της ίσης μεταχείρισης και υπέπεσε σε πρόδηλο σφάλμα εκτιμήσεως.
   
      (1)  ΕΕ C 281 της 12.11.2005, σ. 23 (υπόθεση η οποία αρχικώς εισήχθη ενώπιον του Πρωτοδικείου των Ευρωπαϊκών Κοινοτήτων με αριθμό T-302/05 και παραπέμφθηκε στο Δικαστήριο Δημόσιας Διοίκησης της Ευρωπαϊκής Ένωσης με την από 15.12.2005 διάταξη).